Luiz Gustavo

**Luiz Gustavo Dias** (s. 23. heinäkuuta 1987 Pindamonhangaba, São Paulon osavaltio, Brasilia) on brasilialainen jalkapalloilija, pelipaikaltaan puolustava keskikenttäpelaaja. Hän edustaa Brasilian Série A:ssa pelaavaa Athletico Paranaensea.

## Seurajoukkueura
Luiz Gustavo siirtyi elokuussa 2007 brasilialaisseura Corinthians Alagoanosta Saksan 2. Bundesliigassa pelanneeseen Hoffenheimiin kauden 2007–2008 kattavalla lainasopimuksella. Hän pelasi kaudella 2007–2008 2. Bundesliigassa 27 ottelua, kun Hoffenheim nousi ensimmäistä kertaa historiassaan Saksan Bundesliigaan. Heinäkuussa 2008 Luiz Gustavo siirtyi pysyvästi Hoffenheimiin miljoonan euron siirtosummalla. Ensimmäisen maalinsa ammattilaisurallaan Luiz Gustavo teki 18. syyskuuta 2010 Bundesliigan ottelussa Kaiserslauternia vastaan.

Tammikuussa 2011 Luiz Gustavo siirtyi Hoffenheimista Bayern Müncheniin noin 15 miljoonan euron siirtosummalla. Kaudella 2012–2013 Luiz Gustavo voitti Bayernin riveissä Bundesliigan, Saksan cupin, Saksan supercupin ja Mestarien liigan.

Elokuussa 2013 Luiz Gustavo siirtyi VfL Wolfsburgiin viisivuotisella sopimuksella. Kaudella 2014–2015 Luiz Gustavo voitti Wolfsburgin riveissä seuran historian ensimmäisen Saksan cupin. Hän teki 3–1 Wolfsburgin eduksi päättyneessä cupin loppuottelussa Wolfsburgin ensimmäisen maalin.

Kymmenen Saksassa vietetyn vuoden jälkeen Luiz Gustavo siirtyi heinäkuussa 2017 Ranskan liigan Marseilleen. Siirtosummaksi uutisoitiin noin 8 miljoonaa euroa. Debyyttikaudellaan Marseillessa Luiz Gustavo pelasi 34 pääsarjaottelua, joissa hän teki viisi maalia. Kauden päätteeksi hänet valittiin Ligue 1:n kauden joukkueeseen. Eurooppa-liigassa hän pelasi kaudella kaikki 15 ottelua, kun Marseille eteni turnauksessa loppuotteluun asti. Hänet valittiin myös Eurooppa-liigan kauden joukkueeseen.

Pelattuaan Marseillessa kaksi kautta Luiz Gustavo siirtyi syyskuussa 2019 Marseillesta turkkilaiseen Fenerbahçeen nelivuotisella sopimuksella. 

Heinäkuussa 2022 Luiz Gustavo siirtyi ilmaissiirrolla Saudi-Arabian Valioliigan Al-Nassriin. Kaudella 2022–2023 hän pelasi Saudi-Arabian Valioliigassa 29 ottelua ja teki niissä kuusi maalia. Heinäkuussa 2023 Al-Nassr ilmoitti Luiz Gustavon jättävän Al-Nassrin vain yhden kauden jälkeen.

Oltuaan noin puoli vuotta ilman sopimusta Luiz Gustavo siirtyi tammikuussa 2024 brasilialaisseura São Pauloon aluksi vuoden mittaisella sopimuksella. Debyyttikaudellaan São Paulossa hän pelasi 28 Brasilian Série A:n ottelua, joissa hän teki kaksi maalia. Hän pelasi kaudella 2024 myös kuusi Copa Libertadoresin, kuusi Copa do Brasilin sekä kuusi Campeonato Paulistan ottelua. Kaudella 2025 Luiz Gustavo pelasi 12 Brasilian Série A:n ottelua ja teki maalin 3. marraskuuta 2025 ottelussa Vasco da Gamaa vastaan. Hän pelasi kaudella 2025 myös yhden Copa Libertadoresin ottelun.

Tammikuussa 2026 Luiz Gustavo teki sopimuksen Athletico Paranaensen kanssa.

## Maajoukkueura
Ennen ensiesiintymistään Brasilian maajoukkueessa Luiz Gustavo ilmaisi halukkuutensa edustaa mahdollisesti maajoukkuetasolla Saksaa. Hänellä ei kuitenkaan vielä tuolloin ollut Saksan kansalaisuutta, jonka hän sai vasta vuonna 2016.

Luiz Gustavo pelasi Brasilian maajoukkueessa ensimmäistä kertaa 10. elokuuta 2011 ystävyysottelussa Saksaa vastaan.

Brasilian voittamassa vuoden 2013 Maanosaliittojen cupissa Luiz Gustavo pelasi täydet minuutit turnauksen jokaisessa ottelussa. Luiz Gustavo edusti Brasiliaa myös MM-kilpailuissa 2014, joissa hän pelasi kuudessa ottelussa Brasilian sijoittuessa neljänneksi.

### Maalit Brasilian maajoukkueessa
:*Brasilian maalit mainittu ensin.*

## Saavutukset
**Bayern München**

* Bundesliiga: 2012–2013
* Saksan cup: 2012–2013
* DFL-Supercup: 2012
* Mestarien liiga: 2012–2013

**VfL Wolfsburg**

* Saksan cup: 2014–2015

**Brasilian maajoukkue**

* Maanosaliittojen cup: 2013

## Lähteet

## Aiheesta muualla